效陶潛體詩十六首 十二
作者：白居易
朝代：唐

paragraphs: 吾聞潯陽郡，昔有陶徵君。
愛酒不愛名，憂醒不憂貧。
嘗爲彭澤令，在官纔八旬。
愀然忽不樂，挂印著公門。
口吟歸去來，頭戴漉酒巾。
人吏留不得，直入故山雲。
歸來五柳下，還以酒養真。
人間榮與利，擺落如泥塵。
先生去已久，紙墨有遺文。
篇篇勸我飲，此外無所云。
我從老大來，竊慕其爲人。
其他不可及，且傚醉昏昏。